Siem reagerte etter anonymt tips
Samtalen med tipseren skjedde kort tid etter at Follo hadde kontaktet generalsekretæren i Norges Fotballforbund på grunn av klubbens mistanker om kampfiksing i norsk 2. divisjon. Siem fant innholdet i det anonyme tipset såpass interessant at han varslet politiet om det. Antakelig fant samtalen sted 7. juli 2012, dagen før 1. divisjonskampen mellom Ull/Kisa og HamKam ble utsatt på grunn av mistanker om kampfiksing. I tingretten leste Siem fra noen notater han hadde med seg. Da kom det fram at tipseren fortalte at fem-seks personer hadde vært involvert i kampfiksing. – Det var totalen i historien han fortalte som gjorde at vi gikk videre med dette til politiet. Tipseren ga inntrykk av at han i hvert fall kjente den ene av de involverte, forklarte Siem. Les også: Aktor om tiltalt: – Går fra sine tidligere forklaringer – Politiet styrte dette fra 9. juli. Siden ble vi (NFF) bare orientert via dem, opplyste han.Generalsekretæren var på ferie da Follo kontaktet ham i starten av juli. Klubben hadde da gjort noen egne undersøkelser. To bakmenn, tre Follo-spillere og to Asker-spillere er tiltalt i kampfiksingssaken som nå går for Oslo tingrett. Det var kampene Østsiden – Follo og Frigg – Asker som førte til siktelser og senere tiltaler i saken. Siem forklarte at han var sjokkert da flere opplysninger om kampfiksing begynte å dukke opp i starten av etterforskningen. – Dette var et sjokk for norsk fotball, og vi var uforberedt på at det skulle eskalere på denne måten. Vi ble veldig tatt på senga over at dette i det hele tatt skulle ha skjedd i norsk fotball, sa han fra vitneboksen. Siem forklarte videre at den anonyme tipseren også nevnte kampene med Follo og Asker samt Ull/Kisa – HamKam, som skulle spilles dagen etter.
Da NFF-topp Kjetil Siem inntok vitneboksen i Oslo tingrett tirsdag, fortalte han om hvordan han anonymt ble tipset om kampfiksing i juli 2012.